
ANBEFALING: Vi anbefaler skoleeiere å ikke bruke Reflect i kombinasjon med Insights i Mircosoft 365. Dette fordi Reflect er et verktøy som ikke er nødvendige for å oppfylle formålet og som er for inngripende overfor elever.

Innledning – bakgrunn
Reflect og Insights er to verktøy som er tilgjengelig i Teams i M365. I Reflect kan lærere spørre elevene hvordan de har det. I svaret må elevene velge et smilefjes, så velge en følelse, før de til slutt må velge en begrunnelse for hvorfor de føler seg som de gjør. Svarene fra elevene blir samlet i statistikkverktøyet Insights, som alle lærere som ligger i teamet har tilgang til. Det behandles altså personopplysninger om elever i både Reflect og Insights. 

For at disse verktøyene skal kunne brukes i norske skoler, må skoleeier ha et behandlingsgrunnlag for behandlingene av personopplysningene til elevene. Det innebærer at skoleeier må ha en hjemmel for behandlingene, et tydelig formål, og at behandlingen må være nødvendig (altså ikke for inngripende i de registrertes personvern). 

Hjemmelsgrunnlag og formål for å bruke Reflect og Insights
Skoleeiere må ha behandlingsgrunnlag for å kunne behandle personopplysninger om elever. Behandlingsgrunnlaget må være tydelig, og dette tydelighetskravet skjerpes når vi har å gjøre med «særlige kategorier av personopplysninger».[endnoteRef:1] [1:  Tidligere «sensitive personopplysninger»: Dette er personopplysninger om rasemessig eller etnisk opprinnelse, politisk oppfatning, religion, filosofisk overbevisning eller fagforeningsmedlemskap, samt behandling av genetiske opplysninger og biometriske opplysninger med det formål å entydig identifisere en fysisk person, helseopplysninger eller opplysninger om en fysisk persons seksuelle forhold eller seksuelle orientering. ] 


Behandlingsgrunnlaget for offentlige skoleeiere vil ofte være GDPR artikkel 6 nr. 1 bokstav e for «alminnelige personopplysninger» eller artikkel 9 nr. 2 bokstav g for «særlige kategorier av personopplysninger», med supplerende behandlingsgrunnlag i opplæringsloven. I opplæringsloven vil §§ 12-3 (2) og 12-4 sammen med opplæringsforskriften § 20-5 hjemle behandlingene. Reflect (sammen med Insights) er en måte å følge med på hvordan elevene har det over tid, for å forebygge og sikre et trygt og godt skolemiljø for elevene. 

Er nødvendighets- og proporsjonalitetskravet oppfylt? 
Det er imidlertid ikke nok at skoleeier har en tilstrekkelig klar og relevant hjemmel, og et tydelig formål. For å oppfylle kravet til et gyldig behandlingsgrunnlag for bruk av Reflect og Insights i skolen, må behandlingen også være nødvendig og proporsjonal.[endnoteRef:2]   [2:  Jf. GDPR artikkel 35.7 bokstav b: Det skal foretas «en vurdering av om behandlingsaktivitetene er nødvendige og står i et rimelig forhold til formålene».] 


GDPR artikkel 35 nr. 7 bokstav b oppstiller vurderingsgrunnlaget: Det skal foretas «en vurdering av om behandlingsaktivitetene er nødvendige og står i et rimelig forhold til formålene». Det er med andre ord to vilkår som begge må være oppfylt[endnoteRef:3]: 1) behandlingsaktivitetene må være nødvendige, og 2) behandlingsaktivitetene må stå i et rimelig forhold til formålene.  [3:  GDPR artikkel 35 nr. 7 bokstav b] 


Det er hensiktsmessig å vurdere vilkårene samlet. Dette er fordi vurderingene vil være veldig sammenfallende, ettersom det for begge vilkårene blir et spørsmål om hvor inngripende behandlingene vil være for de registrerte. 

Spørsmålet blir derfor om det er for inngripende å bruke Reflect og Insights i skolen? 


Beskrivelser av hvordan Reflect og Insights kan være nyttig for å kartlegge et godt skolemiljø
Bruk av Reflect og Insights for å forebygge og sikre elevenes skolemiljø har flere positive sider. Elever kan for eksempel oppleve det som mindre skummelt å si fra digitalt gjennom bruk av smilefjes og avatarer som beskriver følelsene. Det kan på denne måten være enklere for eleven å sette ord på følelsene sine. I tillegg kan flere elever oppleve det som enklere og mindre skummelt, og dermed også som en lavere terskel, å svare digitalt i stedet for å ha en samtale med lærer. Svarene vi i prosjektet fikk ved innhenting av den registrertes mening, underbygger dette.

Dette kan igjen føre til at flere elever føler seg mer komfortabel med å si fra om at de ikke har det bra digitalt. Dersom verktøyene bidrar til at dette skjer, er det i tråd med formålet som oppstilles i kapittel 12 i opplæringsloven.[endnoteRef:4] Dette vil da bidra til at enda flere elever blir hørt.  [4:  Sikre at alle elever har et «trygt og godt skolemiljø som fremjar helse, inkludering, trivsel og læring», jf. § 12-2] 


I tillegg er Reflect et verktøy som er lett tilgjengelig for lærere, og som er enkelt å bruke regelmessig fordi det er en integrert del av M365 som en pedagogisk plattform. Reflect er altså et verktøy som gjennom tilgjengeligheten, kan bidra til mer effektivisering i skolen for å ivareta skolemiljøet. 

Reflect og Insights kan dessuten bidra til en reell og nyttig kartlegging av hvordan hver enkelt elev og klassen som helhet har det over tid. Man kan altså sette kartleggingen av skolemiljøet i system over tid. Dette kan bidra til at Reflect og Insights er et nyttig verktøy for skolen for å ivareta og forebygge skolemiljøet. 

Bruken av Reflect og Insights er imidlertid ikke kun positiv. 

Vurdering av om Reflect og Insights er nødvendig for å kartlegge et godt skolemiljø
Prinsippene om formålsbegrensning og dataminimering
Selv om bruk av Reflect og Insights kan ha positive sider, kan det også medføre negative konsekvenser. Tilgjengeligheten av verktøyene kan for eksempel føre til at lærere bruker verktøyet mer enn det strengt tatt er behov for. Dette kan utfordre dataminimeringsprinsippet i GDPR artikkel 5 nr. 1 bokstav c, ettersom en overbruk av verktøyene fort kan bli til en systematisk kartlegging av hvordan elevene har det. I tillegg kan også andre opplysninger enn de som er nødvendige for å kartlegge elevens skolemiljø, bli samlet inn og lagret. Behandlingen vil da gå utenfor formålet med Reflect og Insights, og dataminimeringsprinsippet blir heller ikke ivaretatt.  

Statistikken som samles på hver elev i Insights, kan dessuten oppleves som unødvendig inngripende for eleven. Verktøyet gjør at læreren svært enkelt kan se hvordan hver enkeltelev sitt psykososiale skolemiljø endrer seg, og sammenligne dette mot alle andre elever i klassen. Lærere kan da se hvordan den enkelte elevs følelser forandrer seg over tid, enten til det bedre eller verre. Selv om det eventuelt skulle være akseptabelt for elevene å svare på spørsmål i Reflect om hvordan de har det, så vil det kunne være ubehagelig for elevene å vite at disse svarene sammenstilles i Insight, der lærer kan sammenligne både hvordan enkelteleven har det over tid, og elevene opp mot hverandre. 

Det er heller ikke mulig å begrense «lagene» i Reflect. Elevene kan ikke bare svare på smilefjes-delen. De må også begrunne valget av smilefjes to ganger. Først med å velge en følelse som begrunner smilefjeset, så en begrunnelse for den valgte følelsen. Det at det ikke er mulig å avgrense svarmengden, taler også for at denne behandlingen kan være for inngripende. Dette særlig når valgene direkte eller indirekte indikerer elevers psykiske helse, for eksempel når de svarer at de føler seg «deprimert» eller «verdiløs». 

Å alltid måtte begrunne følelsesvalget, er heller ikke nødvendig. Trolig er det i flere tilfeller tilstrekkelig å kun begrunne valget en gang, ikke to. Å måtte begrunne det to ganger vil med andre ord også utfordre dataminimeringsprinsippet, ettersom det blir behandlet mer informasjon om eleven enn det som er nødvendig for å oppfylle formålet. 

Selv om skolen har et ansvar for å sørge for et godt psykososialt miljø for elevene, har ikke alle svaralternativene i Reflect noe med det psykososiale miljøet på skolen å gjøre. Dette gjelder for eksempel spørsmål om hvordan eleven har det hjemme. Disse typene svaralternativer vil gå utenfor formålet med Reflect og Insights etter opplæringsloven kapittel 12. Da ivaretas heller ikke prinsippet om formålsbegrensning i GDPR artikkel 5 nr. 1 bokstav b, eller prinsippet om i bokstav c fordi det behandles flere opplysninger om elevene enn det som er nødvendig for å oppfylle formålet i opplæringsloven kapittel 12. Å sikre at Reflect kun brukes til formålet om å forebygge/undersøke hvordan elevenes psykososiale skolemiljø, blir dermed vanskelig. 

Konfidensialitetsprinsippet
Videre kan bakgrunnsfargen i Reflect få ulike konsekvenser for de registrerte. Bakgrunnsfargen i Reflect endres basert på hvilket smilefjes man velger. Dersom eleven velger smilefjeset «Jeg er opprørt», blir bakgrunnen lyserød. Elever lenger bak i klasserommet kan da se hvordan elever lenger fremme føler seg. Dette kan i seg selv utløse ubehagelige opplevelser for disse elevene, som kan påvirke enkeltelevens eller hele klassens skolemiljø i negativ retning, noe som er det motsatte av hva formålet med Reflect er ment å være. 

I tillegg kan det medføre at elevene ikke tør å svare sant. Verdien av svarene for å kartlegge skolemiljøet er da svært begrenset. I forarbeidene til opplæringsloven poengteres også skolens «skjerpa ansvar for å vareta elevar med ei særskild sårbarheit og elevar som er særleg utsette for krenkjande oppførsel. At ein elev tidlegare har vorte mobba eller utsett for negative opplevingar på skolen, kan til dømes gjere ein elev særskilt sårbar».[endnoteRef:5] At andre elever så enkelt kan se hvilket smilefjes elever lenger fremme i klasserommet har valgt, kan påvirke særlig sårbare elever negativt. For disse elevene vil bruken av Reflect kunne være enda mer inngripende enn for andre elever. Også bare følelsen av å vite at andre elever kan se hva man svarer, kan bidra til å forverre enkeltelevers psykososiale skolemiljø.  [5:  Prop. L 57 (2022-2023) s. 613] 


Svarene til elevene er ment å være konfidensielle. At bakgrunnsfargen reflekterer elevens følelse, medfører at det er mulig å utlede omtrentlig hva eleven har svart, eller gjette seg til det. Svaret er da ikke lenger konfidensielt mellom elev og lærer, og selve bakgrunnsfargen kan derfor utfordre konfidensialitetsprinsippet i artikkel 5 nr. 1 bokstav f. 


Åpenhetsprinsippet og retten til informasjon
Det kan være vanskelig for elevene å forstå hva slags informasjon som samles inn om enkelteleven når de svarer på spørsmål fra lærer i Reflect. Det er ikke uten videre tydelig for eleven at det skjer en sammenstilling av svarene i Insights, heller ikke hva slags sammenstilling som skjer. Dette er informasjon som elevene har rett på å få, jf. artikkel 5 nr. 1 bokstav a (åpenhet), men som kan bli utfordrende å sikre at blir ivaretatt i tilstrekkelig grad.

Elever i grunnskolen kan være alt mellom 5 og 16 år gamle. Det kan være krevende for skoleeier å sikre at alle elevene, uansett aldersgruppe, får tilstrekkelig informasjon til å forstå konsekvensene av å bruke Reflect, og hvilken informasjon som sammenstilles om dem i Insights. I tillegg til å utfordre åpenhetsprinsippet[endnoteRef:6], blir det også vanskelig å ivareta elevens rett til informasjon etter artikkel 12 nr. 1.  [6:  GDPR artikkel 5.1 bokstav a] 



Mindre inngripende alternativer
Det finnes flere andre måter å kartlegge og forebygge elevenes skolemiljø på som kan være mindre inngripende enn Reflect, for eksempel Spekter Digital. I motsetning til i Reflect, er det i Spekter Digital ikke en del av formålet å behandle særlige kategorier av personopplysninger,[endnoteRef:7] noe som i seg selv senker graden av inngrep i elevenes rettigheter og friheter.  [7:  Jf. PVN-2020-13 ] 



Oppsummering
Basert på dette, oppfyller ikke Reflect og Insights nødvendighets- og proporsjonalitetskravet som oppstilles i GDPR artikkel 35 nr. 7 bokstav b. Selv om det kan være mulig for skoleeier å sikre åpenhetsprinsippet og retten til informasjon for alle elever uavhengig av alder, er det vanskelig å sikre tilstrekkelig ivaretakelse av dataminimeringsprinsippet og prinsippet om formålsbegrensning. Når det i tillegg finnes andre mindre inngripende alternativer for å undersøke hvordan elevene har det på skolen, bygger også dette opp under at det ikke er nødvendig å bruke Reflect og Insights i norske skoler. 


Konklusjon
Prosjektets anbefaling er å ikke bruke Reflect i kombinasjon med Insight fordi det er verktøy som er for inngripende i elevenes personvern. 

[bookmark: Start]Selv om det finnes et behandlingsgrunnlag i artikkel 6.1 bokstav e med supplerende rettsgrunnlag i opplæringsloven §§ 12-3 og 12-4, hvor formålet med behandlingen også er forenelig med behandlingsgrunnlagets formål, er det vår vurdering at nødvendighets- og proporsjonalitetskravet i GDPR artikkel 35 nr. 7 bokstav b ikke er oppfylt. Vi har særlig lagt vekt på den manglende muligheten i å ivareta dataminimeringsprinsippet og prinsippet om formålsbegrensning, som medfører at bruken ville vært svært inngripende i elevenes personvern. I tillegg finnes andre mindre inngripende verktøy som skoleeier kan bruke for å oppnå samme formål.

Skoleeier må selv ta stilling til om bruk av Reflect og Insights for sine lærere og elever er en risiko som skoleeier er villig til å ta. Hvis det er tilfellet, er det viktig å kunne forklare hvorfor og hvordan prinsipper som dataminimering, formålsbegrensning, åpenhet og informasjon til de registrerte blir ivaretatt, og kan redusere risikoene. 


	Mottakerliste



	KS

	Besøksadr.:  
	 Haakon VIIs gate 9
	Nettside:
	 www.ks.no
	Telefon: 
	 +47 24 13 26 00
	Bankgiro:
	 8200.01.65189

	Postadr.:
	 Postboks 1378, Vika, 0114 Oslo
	E-post:
	 ks@ks.no
	Org.nr.:
	 971 032 146
	Iban:
	 NO63 82000165189




Side 2 av 1

image1.jpg




